It-18-il Direttiva tal-Kummissjoni 95/34/KE
ta’ l-10 ta’ Lulju 1995
li tadatta għall-progress tekniku l-Annessi II, III, VI u VII tad-Direttiva tal-Kunsill 76/768/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu mal-prodotti kosmetiċi
(Test b’relevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-prodotti kosmetiċi [1], kif l-aħħar emendata bid-Direttiva 94/32/KE [2], u b’mod partikulari l-Artikolu 8(2) tagħha,
Wara li kkonsultat il-Kumitat Xjentifiku dwar il-Kosmetoloġija,
Billi l-furokoumarini huma magħrufa li huma fotomutaġeniċi u fotokarċinoġeniċi; billi l-Kumitat Xjentifiku dwar il-Kosmetoloġija ma setax jikkonkludi mill-informazzjoni xjentifika, teknika u epidemoloġika disponibbli li t-taħlit tal-filtri protettivi mal-furokoumarini tiggarantixxi s-sigurtà tal-prodotti tal-protezzjoni kontra x-xemx u tal-prodotti tas-smurija li jkun fihom il-furokoumarini ’l fuq mil-livell minimu; filwaqt li, sabiex tiġi protetta s-saħħa pubblika, hemm bżonn li jiġu llimitati l-furokoumarini għal inqas minn 1 mg/kg f’dawn il-prodotti;
Billi 4-tert-Butyl-3-methoxy-2,6-dinitrotoluene (Musk Ambrette), hu rikonoxxut li hu fotoallerġen qawwi; filwaqt li, fuq il-bażi ta’ riċerka xjentifika reċenti, l-użu ta’ din is-sustanza fi prodotti kosmetiċi joħloq riskju għas-saħħa umana; billi għalhekk hemm bżonn li l-użu tiegħu jiġi pprojbit;
Billi l-valutazzjoni tossikoloġika tad-Diisobutyl-phenoxy-ethoxy-ethyldimethylbenyl-ammonium chloride (Benzethonium), turi li dan l-ingredjent hu tossikoloġiku sa grad sinifikanti; billi l-marġini tas-sigurtà għas-saħħa umana, meta dan l-ingredjent jintuża fi prodotti kosmetiċi, huwa inadegwat; billi għalhekk hemm bżonn li jiġi pprojbit l-użu tiegħu;
Billi ċ-ċelluli, it-tessut jew il-prodotti ta’ oriġini umana jistgħu jittrasmettu l-marda Creutzfelt-Jakob, spongiform encephalopathy umana, u ċertu mard viroloġiku; billi għalhekk hemm bżonn, fid-dawl ta’ l-istat preżenti tat-tagħrif xjentifiku, li jiġi pprojbit l-użu tagħhom fi prodotti kosmetiċi;
Billi studji tossikoloġiċi reċenti ta’ 3,3-Bis(4-hydroxyphenyl)phthalide (Phenolphthalein*); juru effett klastoġeniku nett in vitro; billi l-marġini tas-sigurtà huwa baxx, speċjalment fil-każ tat-tfal; billi għalhekk hemm bżonn li jiġi pprojbit l-użu tiegħu;
Billi, fuq il-bażi ta’ l-aħħar riċerka xjentifika u teknika, 2-Cyano-3,3-diphenyl acrylic acid, jista’ jintuża 2-ethylhexyl ester bħala filter ultravjola fi prodotti kosmetiċi;
Billi l-miżuri previsti f’din id-Direttiva huma konformi ma’ l-opinjoni tal-Kumitat dwar l-Adattazzjoni għall-Progress Tekniku tad-Direttivi dwar it-Tneħħija ta’ l-Ostakoli Tekniċi għall-Kummerċ fis-Settur tal-Prodotti Kosmetiċi,
ADOTTAT DIN ID-DIRETTIVA:
L-Artikolu 1
Id-Direttiva 76/768/KEE qiegħda b’dan tiġi emendata kif jidher fl-Anness ma’ din:
L-Artikolu 2
1. L-Istati Membri għandhom jieħdu l-miżuri kollha meħtieġa sabiex jiżguraw li mill-1 ta’ Lulju 1996 għas-sustanzi li jidhru fl-Anness, la l-fabbrikanti u lanqas l-importaturi stabbiliti fil-Komunità ma għandhom idaħħlu fis-suq prodotti li ma jkunux jikkonformaw mal-ħtiġiet ta’ din id-Direttiva.
2. L-Istati Membri għandhom jieħdu l-miżuri meħtieġa sabiex jiżguraw li l-prodotti msemmija fil-paragrafu 1 u li jkun fihom sustanzi preskritti fl-Anness ma jinbiegħux jew jiġu pprovduti b’mod ieħor lill-konsumaturi finali wara t-30 ta’ Ġunju 1997.
L-Artikolu 3
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva mhux aktar tard mit-30 ta’ Ġunju 1996. Dawn għandhom jinfurmaw mill-ewwel lill-Kummissjoni bihom.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkompanjati b’din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kummissjoni d-dispożizzjonijiet tal-liġi nazzjonali li huma jadottaw fil-qasam kopert minn din id-Direttiva.
L-Artikolu 4
Din id-Direttiva għandha tidħol fis-seħħ fit-tielet ġurnata wara l-pubblikazzjoni tagħha fl-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, fl-10 ta’ Lulju 1995.